SKRIFTLIG FORESPØRGSEL P-1263/02

af Mihail Papayannakis (GUE/NGL) til Rådet

(24. april 2002)

Om: Statskup i Venezuela og det spanske formandskabs meddelelse

I sidste uge fandt der et statskup sted i Venezuela mod landets demokratisk valgte præsident, Hugo Chaves. Selvom præsidenten kun var afsat i 48 timer, skyndte det spanske formandskab sig med en meddelelse at anerkende den forfatningsstridige regering.

Ifølge Amsterdam-traktatens artikel 11 fastlægger og gennemfører EU i en ånd af loyalitet og solidaritet en fælles udenrigspolitik, som har til mål at udvikle og befæste demokratiet og retsstatsprincippet. Vil Rådet derfor oplyse mig om, hvorvidt det spanske formandskab også handlede i de øvrige 14 medlemsstaters navn?

Svar

(30. september 2002)

1. Rådet har nøje fulgt udviklingen i de politiske og sociale begivenheder, som førte til urolighederne den 11. april og krænkelsen af den forfatningsmæssige situation i Venezuela.

2. Fredag den 12. april udsendte Spanien, der har formandskabet for Rådet for Den Europæiske Union, en erklæring om situationen i Venezuela. Dette initiativ blev taget i overensstemmelse med artikel 18 i traktaten om Den Europæiske Union, som bl.a. fastsætter, at Formandskabet repræsenterer Unionen i anliggender vedrørende den fælles udenrigs- og sikkerhedspolitik (artikel 18, stk. 1), og at Formandskabet har ansvaret for iværksætttelsen af afgørelser i henhold til dette traktatafsnit (artikel 18, stk. 2). Som det er sædvanen med formandskabets erklæringer, blev alle de europæiske partnere behørigt informeret om dette initiativ.

3. Formandskabet erklærede, at det sammen med sine europæiske partnere fulgte begivenhedernes gang i Venezuela med stor bekymring, at det kraftigt beklagede tabet af menneskeliv og udtrykte medfølelse med familierne til de ramte. Formandskabet gav også udtryk for sin fulde støtte til og solidaritet med Venezuelas befolkning og anmodede indtrængende om, at alle voldshandlinger bringes til ophør. Endelig henstillede det til overgangsregeringen at respektere de demokratiske værdier og institutioner for at overvinde krisen inden for rammerne af national overenskomst og under fuld respekt for de grundlæggende rettigheder og frihedsrettigheder.

4. Siden da har EU udnyttet de muligheder, som dets forbindelser med Venezuela frembyder, for at tilkendegive sin tilfredshed med genoprettelsen af de demokratiske institutioner, og støtter de initiativer, som præsident Chavez tager med henblik på forsoning og dialog, således at Venezuelas befolkning fuldt ud kan udvikle demokratiet.

5. Rådet har gentagne gange understreget, at det lægger vægt på styrkelsen af retsstatsprincippet, fuld respekt for menneskerettighederne og de grundlæggende frihedsrettigheder.

6. Rådet håber, at alle Venezuelas politiske og sociale aktører samt medierne vil handle ansvarligt for at bevare stabiliteten, således at uoverensstemmelserne kan løses inden for rammerne af en fredelig og konstruktiv dialog.

7. Rådet har ligeledes givet udtryk for sin fulde støtte til det interamerikanske demokratiske charter samt de bestræbelser, Organisationen af Amerikanske Stater (OAS) har udfoldet i forbindelse med situationen i Venezuela.

8. Det andet topmøde mellem EU og Latinamerika og Caribien den 16.-17. maj 2002 i Madrid samt topmødet mellem EU og Andesfællesskabet den 18. maj gav yderligere muligheder for at styrke værdierne og de demokratiske forpligtelser, som er fælles for begge regioner.